input: REGULAMENTUL DE PUNERE ÎN APLICARE (UE) NR. 1260/2014 AL COMISIEI
  din 25 noiembrie 2014
  de stabilire a unei reduceri forfetare a taxelor la importul în Spania de sorg originar din țările terțe
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 180,
  întrucât:
  (1)
  În temeiul acordurilor încheiate în urma negocierilor comerciale multilaterale din cadrul Rundei Uruguay (2), Uniunea Europeană s-a angajat să autorizeze importul în Spania a unei cantități anuale de sorg de 300 000 de tone.
  (2)
  De la 1 ianuarie 2014 la 15 iulie 2014, perioadă în care taxa la importul de sorg a fost stabilită la 0 EUR pe tonă în conformitate cu Regulamentul (UE) nr. 642/2010 al Comisiei (3), în Spania a fost importată o cantitate de 41 580 de tone de sorg. Din 16 iulie 2014, de la reintroducerea unei taxe la importul de sorg în conformitate cu Regulamentul (UE) nr. 642/2010, nu a mai avut loc niciun import de sorg în Spania.
  (3)
  Articolul 6 din Regulamentul (CE) nr. 1296/2008 al Comisiei (4) prevede posibilitatea aplicării unei reduceri a taxei la import stabilite în conformitate cu Regulamentul (UE) nr. 642/2010, astfel încât contingentele de import să fie utilizate în întregime.
  (4)
  Având în vedere situația pieței sorgului, în special faptul că prețul acestuia pe piața mondială este cu mult mai ridicat decât cel al porumbului, este necesar să se aplice o reducere forfetară egală cu 100 % din taxa la import stabilită în conformitate cu Regulamentul (UE) nr. 642/2010.
  (5)
  Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
  ADOPTĂ PREZENTUL REGULAMENT:
  Articolul 1
  (1) În ceea ce privește soldul cantităților de sorg disponibile pentru importul în Spania în cadrul contingentului deschis la 1 ianuarie 2014, reducerea forfetară a taxei la importul de sorg, menționată la articolul 6 din Regulamentul (CE) nr. 1296/2008, se stabilește la 100 % din taxa la importul de sorg fixată în conformitate cu Regulamentul (UE) nr. 642/2010.
  (2) Se aplică dispozițiile Regulamentului (CE) nr. 1296/2008.
  Articolul 2
  Prezentul regulament intră în vigoare în a treia zi de la data publicării în Jurnalul Oficial al Uniunii Europene.
  Regulamentul expiră la 31 decembrie 2014.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 25 noiembrie 2014.